2013/0014 (COD)

OZNÁMENIE KOMISIE EURÓPSKEMU PARLAMENTU



podľa článku 294 ods. 6 Zmluvy o fungovaní Európskej únie



o

pozícii Rady k prijatiu nového nariadenia o Železničnej agentúre Európskej únie, ktorým sa zrušuje nariadenie (ES) č. 881/2004

(Text s významom pre EHP)

1.Súvislosti

Komisia prijala 30. januára 2013 komplexný balík šiestich legislatívnych návrhov zameraných na dosiahnutie vyššej kvality a lepšieho výberu v oblasti služieb železničnej dopravy v Európe.

Zlepšenie kvality služieb a efektívnosti je potrebné v záujme zvýšenia príťažlivosti železničnej dopravy ako voľby cestujúcich a podpory presunu v rámci používaných druhov dopravy. Lepší pomer medzi kvalitou a cenou a udržateľnosť možno zabezpečiť napriek obmedzeným finančným prostriedkom z verejných zdrojov.

Balík sa zameriava aj na podporu inovácií v oblasti železničnej dopravy v EÚ s cieľom uspokojiť očakávania používateľov a to tromi rôznymi a vzájomne prepojenými spôsobmi:

1.otváraním trhov vnútroštátnej osobnej dopravy hospodárskej súťaži a zavedením povinnej verejnej súťaže v prípade verejných zákaziek na poskytnutie služby;

2.posilnením nezávislosti manažérov infraštruktúry tak, aby kontrolovali všetky hlavné funkcie železničnej siete a zabezpečením spravodlivého prístupu k železničnej doprave pre všetkých;

3.posilnením úlohy agentúry, aby sa stala jednotným kontaktným miestom na vydávanie povolení na uvedenie vozidiel na trh ako aj bezpečnostných osvedčení pre prevádzkovateľov – oboje platné v celej EÚ.

Dátum odoslania návrhu Európskemu parlamentu a Rade

[dokument COM(2013) 27 final – 2013/0014 (COD)]:





31. januára 2013 Dátum stanoviska Európskeho hospodárskeho a sociálneho výboru:

10. júla 2013 Dátum stanoviska Výboru regiónov: 8. októbra 2013 Dátum pozície Európskeho parlamentu v prvom čítaní: 26. februára 2014 Dátum prijatia pozície Rady: 10. decembra 2015

2.Cieľ návrhu Komisie

Nariadenie o Železničnej agentúre Európskej únie, ktorým sa zrušuje nariadenie (ES) č. 881/2004, je jedným zo šiestich legislatívnych návrhov, ktoré Komisia prijala 30. januára 2013 v rámci štvrtého železničného balíka.

Hlavným cieľom revízie nariadenia o zriadení Európskej železničnej agentúry (ďalej len „agentúra“) je posilniť úlohu agentúry, aby sa stala jednotným kontaktným miestom vydávania povolení na uvedenie vozidiel na trh ako aj bezpečnostných osvedčení pre prevádzkovateľov – oboje platné v celej EÚ. Revidovaným nariadením by sa tiež posilnila úloha agentúry pri dohľade nad vnútroštátnymi predpismi a získala by právo požiadať o odstránenie zbytočných prekážok a monitorovať národné bezpečnostné orgány (NSA) a ako „orgán zodpovedný za systém“ by zohrávala dôležitejšiu úlohu v súvislosti s európskym systémom riadenia železničnej dopravy (ERTMS) a telematickými aplikáciami.

Komisia navrhla aj zmenu aktu, ktorým sa agentúra založila, s cieľom zosúladiť ho so spoločným vyhlásením a spoločným prístupom Európskeho parlamentu, Rady a Európskej komisie k decentralizovaným agentúram (tak, aby pokrýval štruktúru riadenia, viacročný pracovný program a zjednodušenie postupov na prijímanie zamestnancov).

Vzhľadom na značné zmeny úloh agentúry a jej vnútornej organizácie Komisia navrhla nahradiť nariadenie (ES) č. 881/2004 novým aktom.

3.Pripomienky k pozícii Rady